Fremdeles fare for glatte veier på Østlandet
Både i Indre Østfold, Follo, Indre Vestfold, Oslo, Asker, Bærum og på Romerike ble meldte politiet om svært glatte veier på morgenkvisten tirsdag. De fleste stedene var det underkjølt regn som skapte problemer for bilistene. Tirsdag ettermiddag var forholdene bedret de fleste stedene, men i enkelte områder var det fremdeles glatte veier. - Vi har fått enkelte meldinger om at det er glatt ved Land og Hadeland i Oppland, og også i Lillehammer. Utover disse områdene har vi ikke fått noen meldinger om glatte veier de siste timene, sier trafikkoperatør i Statens Vegvesen, Trude Linstad, til VG ved 17-tiden tirsdag. Hun sier at det likevel er fare for at forholdene vil bli vanskelige utover ettermiddagen og kvelden. - Hvis det kommer litt regn eller sludd, er det fremdeles kaldt i bakken og stor sjanse for at regnet blir underkjølt og legger seg som is. Men vi har alle tilgjengelige mannskaper ute for å salte, slik at forholdene skal være best mulig, sier Linstad. Sjekk VGs stopplengde-kalkulator: Her kan du få et anslag på hvor lang strekning bilen din trenger på å stoppe på ulikt underlag.– Patruljene i Østfold melder om særdeles glatte kjøreforhold på småveiene i distriktet på grunn av underkjølt regn. Kjør forsiktig, oppfordrer operasjonssentralen i Østfold politidistrikt på Twitter i 3-tiden natt til tirsdag. Ifølge Østfold-politiet har Mesta hatt alle ressurser i sving på hovedveiene i løpet av natten. I Indre Østfold og sør i Akershus bidrar også regn og temperaturer rundt null til problemer på en rekke veier. – Patruljebilene melder at det kan være glatt mange steder nå på morgenkvisten både i Follo og Indre Østfold. Kjørt pent. Underkjølt regn/yr, opplyser Follo politidistrikt. Også på den andre siden av Oslofjorden melder politiet om svært glatte veier, særlig veiene i indre Vestfold. – Bilførere bes være forsiktig. Vegtrafikksentralen er varslet, opplyser Vestfold politidistrikt i 3.30-tiden. I 6-tiden meldte også Oslo-politiet og Asker og Bærum politidistrikt om underkjølt regn og de vanskelige kjøreforholdene det skaper. – Det meldes om svært glatte veier i distriktet. Kjør pent! oppfordrer Asker og Bærum politidistrikt.Ved Gardermoen var det så glatt at en bil snurret rundt og kjørte i autovernet ved avkjøringen fra E6 i 4-tiden. Romerike politidistrikt opplyser at det er glatt på stedet, men at ingen ble skadd. Statens vegvesen melder om underkjølt regn og vanskelige kjøreforhold i store deler av Akershus. – Det er meldt om vanskelige kjøreforhold på grunn av regn som fryser på bakken i Akershus/Romerike, Asker og Bærum. Alt mannskap er ute. Vi oppfordrer alle trafikanter til å ta det med ro og kjøre etter forholdene, skriver Statens vegvesen på sin Facebook-side.
Tidlig tirsdag morgen snurret biler på svært glatte veier på Østlandet. I ettermiddag er det fremdeles fare for vanskelige kjøreforhold.